Det kommer til at ruske i trækronerne og knirke i tagryggene, når et kraftigt blæsevejr det kommende døgn skal bevæge sig ind over Danmark fra vest. Tirsdag morgen befinder det kraftige vindfelt sig ude i Nordsøen, hvor der blæser fuld storm fra nordvest med vindstød af orkanstyrke. Dette kraftige vindfelt nærmer sig Danmark, samtidig med at det dog svækkes. Det betyder, at vi undgår at opleve regulær storm i middelvind, som tilfældet var det med stormen Alfrida i forrige uge. Det betyder dog ikke, at vi undgår kraftig blæst. I formiddagens løb breder det kraftige vindfelt sig ind over Vestjylland, og langs den jyske vestkyst kan vindstødene nå stormstyrke en overgang. Samtidigt vil middelvinden kunne nå hård kuling - eller knap 20 meter per sekund - og blæse fra nordvest og nord. Breder sig til en større del af landet I tirsdagens løb breder den kraftige blæst sig efterhånden til en større del af landet. I første omgang vil man også mærke det i Nordjylland, hvor nordenvinden også kan kulminere med vindstød af stormstyrke. Langsomt, men sikkert, breder vindfeltet sig yderlige østpå, og i eftermiddagens løb vil det blæse med stiv- eller hård kuling fra nord ned gennem Kattegat, med vindstød af stormende kuling. Det kan dog ikke udelukkes at der på Kattegatøerne, samt langs den sjællandske nordkyst også lokalt kan forekomme vindstød af stormstyrke. Natten til onsdag blive også blæsende, med kuling fra nord mange steder, og vinden aftager først for alvor i løbet af onsdag morgen. Får vandet til at stige Den kraftige blæst vil også få vandstanden til at stige betragteligt i den sydvestlige del af Kattegat og en stor del af Storebælt og Smålandsfarvandet. Det får man især at mærke langs kysterne på Nordfyn, samt Odense Fjord. Også kyststrækningen fra Kerteminde til Svendborg, samt kysterne på det nordlige Lolland, kan se frem til store vandstandsstigninger på mellem 1,2 og 1,5 meter. I Roskilde Fjord kan man heller ikke vide sig sikker - her kan vandet stige til 1,2 meter.

Referat:
Det kommende døgn bliver meget blæsende flere steder i landet.